《读范太史诗赋长歌一首以识感慕之私》
元代·刘崧

麒麟凤凰不世出，我思美人宁有终。飘然一去不可挽，徒令四海歌清风。

慷慨范夫子，行高身益穷。读书白云下，养母青山中。

大布之衣乌角巾，于世不牾亦不同。时来清江弄明月，潇洒绝似商山翁。

中年徒步谒京国，一鹗矫矫飞南东。群龙方满朝，怪尔独来晚。

岂无五色线，可补舜华衮。当时作者杨与虞，倡和往往谐笙竽。

蓝田共拟雪色玉，沧海独携明月珠。一朝低徊去台阁，骑马南入闽中幕。

幕中三士总知名，江海高风动寥廓。蹇予束发弄笔时，已解窃写早朝诗。

独怜生晚堕荒僻，每诵制作增涟洏。峨峨百丈遗灵阜，安得披榛荐卮豆。

兹晨再读海康槁，玉立疏髯恍神觏。嗟哉老成今不存，筝笛满耳愁喧喧。

百年气运有屯复，月落江南空断魂。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。